കേരളം കേന്ദ്രത്തിന് റിപ്പോര്ട്ട് നല്കി: മരം മുറി നടന്നതു വനഭൂമിയില് അല്ല ന്യൂഡല്ഹി: മുട്ടില് മരം മുറി നടന്നതു വനഭൂമിയില് അല്ലെന്നു വ്യക്തമാക്കി കേരളം കേന്ദ്ര പരിസ്ഥിതി മന്ത്രാലയത്തിനു റിപ്പോര്ട്ട് നല്കി . വനഭൂമിക്ക് പുറത്ത് മരങ്ങളുടെ സംരക്ഷണം സംസ്ഥാനങ്ങളുടെ അധികാര പരിധിയിലാണെന്നു കേന്ദ്രസര്ക്കാര് വ്യക്തമാക്കി. ഇതോടെ മരംകൊള്ള വിവാദത്തില് കേന്ദ്രസര്ക്കാരിനെ ഇടപെടുവിക്കാനുള്ള ബിജെപി സംസ്ഥാന നേതൃത്വത്തിന്റെ നീക്കങ്ങള്ക്കു തിരിച്ചടിയായി. കേരളത്തില് സര്ക്കാര് ഉത്തരവിന്റെ മറവില് നടന്ന അനധികൃത മരംമുറിയെക്കുറിച്ച് അടൂര് പ്രകാശാണ് ലോക്സഭയില് ചോദ്യം ഉന്നയിച്ചത്. കേന്ദ്രസര്ക്കാര് ആവശ്യപ്പെട്ടത് അനുസരിച്ച് വനം പ്രിന്സിപ്പല് ചീഫ് കണ്സര്വേറ്റര് മരംമുറിയെക്കുറിച്ച് റിപ്പോര്ട്ട് നല്കിയെന്നാണ് വനം പരിസ്ഥിതി സഹമന്ത്രി അശ്വനി കുമാര് ചൗബേ മറുപടി നല്കിയത്.ആരോപണവിധേയമായ മരംമുറി നടന്നിട്ടുള്ളത് വനഭൂമിയിലല്ലെന്നാണ് റിപ്പോര്ട്ടിലുള്ളത്. സ്വകാര്യഭൂമിയിലാണ്. സംസ്ഥാന സര്ക്കാര് അന്വേഷണത്തിന് ഉത്തരവിട്ടിട്ടുണ്ടെന്നും അറിയിച്ചു. റിപ്പോര്ട്ടിന്മേല് കേന്ദ്രസര്ക്കാര് നടപടിയൊന്നും സ്വീകരിച്ചതായി പറയുന്നില്ല. വന ഭൂമിക്ക് പുറത്തുള്ള മരങ്ങളുടെ സംരക്ഷണം സംസ്ഥാനത്തിന്റെ അധികാര പരിധിയിലാണെന്നും കേന്ദ്ര വനം പരിസ്ഥിതി സഹമന്ത്രി വ്യക്തമാക്കി.മരംമുറി വിവാദത്തില് കേന്ദ്രസര്ക്കാരിനെ ഇടപെടുവിക്കാനുള്ള ബിജെപി നീക്കത്തിന് തിരിച്ചടിയാകുന്നതാണ് കേന്ദ്രവനം പരിസ്ഥിതി സഹമന്ത്രിയുടെ മറുപടി. മരംമുറി വിവാദം പരിശോധിക്കണമെന്ന് ആവശ്യപ്പെട്ട് കേന്ദ്രമന്ത്രി വി. മുരളീധരന് പ്രകാശ് ജാവഡേക്കര് വനം പരിസ്ഥിതി മന്ത്രിയായിരിക്കെ പരാതി നല്കിയിരുന്നു.